Uniuersis presentes litteras inspecturis, frater Thiericus de Charmeris, permissione diuina humilis abbas monasterii Sancti Petri Besuentis, ordinis sancti Benedicti, lingonensis dyocesis, totusque eiusdem loci conuentus salutem in domino. Cum lis esset mota Auinione inter nos ex vna parte et abbatem et conuentum Sancti Stephani diuionensis ex altera, super eo videlicet quod ipsi abbas et conuentus Sancti Stephani petebant nobis causa dicti eorundem monasterii quinque bichetos bladi per medium frumenti et auene percipiendos quolibet anno in nostra grangia de Bouhans, tandem bonis viris mediantibus circa festum assumptionis beate Marie virginis preteritum, nos et dicti abbas et conuentus Sancti Stephani diuionensis concordauimus taliter et in tantum quod quelibet pars renunciauit cause et liti adeoque dicta litis fuit soperita et adhuc ex habundanti renuntiamus. Quare nos volumus a die concordie et de presenti volumus quod magister Girardus Clauelli procurator noster in dicta causa Auinione amplius non prosedat, sed penitus cesset. In cuius rei testimonium sigilla nostra presentibus litteris duximus apponenda. Datum in nostro monasterio die veneris post quasimodo anno domini millesimo CCC° nonagesimo sexto.